b'\n_START_ARTICLE_\nFranjo \xc5\xbdebot\n_START_SECTION_\n\xc5\xbdivljenje in delo\n_START_PARAGRAPH_\nPo ljudski \xc5\xa1oli v \xc5\xa0entilju v Slovenskih Goricah je od 1900 obiskoval fantovsko \xc5\xa1olo v Jarenini. Nekaj \xc4\x8dasa je obiskoval tudi Zadru\xc5\xbeno \xc5\xa1olo na Dunaju in razne te\xc4\x8daje, ki jih je prirejal J. E. Krek. Vklju\xc4\x8dil se je v narodnoobrambno gibanje in postal dopisnik Slovenskega gospodarja in Na\xc5\xa1ega doma. Politi\xc4\x8dno je deloval v Slovenski kr\xc5\xa1\xc4\x8dansko-socialni zvezi. Na ustanovnem sestanku Slovenske kme\xc4\x8dke zveze za \xc5\xa0tajersko 1907 je bil izvoljen v osrednji odbor, na ustanovnem shodu Zveze slovenskih fantov 1908 pa za predsednika. Leta 1910 se je preselil v Maribor in se posvetil \xc4\x8dasnikarstvu: delal je v uredni\xc5\xa1tvu Stra\xc5\xbee, Na\xc5\xa1ega doma in Slovenskega gospodarja. Ob ob\xc4\x8dinskih volitvah leta 1910 je bil v \xc5\xa0entilju volilni agitator in tajnik slovenske stranke. Leta 1911 je v Mariboru postal vodja Tiskarne sv. Cirila; tu je odigral pomembno vlogo v deklaracijskem gibanju, saj je bila Tiskarna sv. Cirila 1917 sredi\xc5\xa1\xc4\x8de zbiranja podpisov za Majni\xc5\xa1ko deklaracijo. Kot \xc4\x8dlan Narodnega sveta za \xc5\xa0tajersko je 1918 v tednih pred prevratom skrbel za organizacijo Narodnih stra\xc5\xbe po vsej \xc5\xa0tajerski._NEWLINE_V letih 1922\xe2\x80\x931929 je bil narodni poslanec. 20. septembra 1925 je bil izvoljen v izvr\xc5\xa1ilni odbor SLS za mariborsko volilno okro\xc5\xbeje. 18. decembra 1927 je bil na ob\xc4\x8dinskih volitvah v Mariboru izvoljen za ob\xc4\x8dinskega svetnika. Med \xc5\xa1estojanuarsko diktaturo se je umaknil iz politike; dopisoval je v Slovenca in od aprila 1929 vodil glavno zastopstvo Vzajemne zavarovalnice za \xc5\xa0tajersko. V letih 1930\xe2\x80\x931932 je bil na\xc4\x8delnik mariborskega okrajnega zastopa. Leta 1937 je bil izvoljen za na\xc4\x8delnika okrajnega cestnega odbora v Mariboru. 27. septembra 1935 je bil imenovan za pod\xc5\xbeupana mestne ob\xc4\x8dine Maribor in je na tem polo\xc5\xbeaju ostal do okupacije. 14. avgusta 1935 je bil eden od prvakov nekdanje SLS, ki so v Ljubljani podpisali prijavo za pristop k JRZ. Leta 1938 je bil ponovno izvoljen za narodnega poslanca. Organizacijo SLS je vodil v mestu in okraju Maribor od 1920 do njenega razpusta, organizacijo JRZ pa od njene ustanovitve naprej. Tajni\xc5\xa1tvo mariborske mestne organizacije JRZ je bilo kar na \xc5\xbdebotovem doma\xc4\x8dem naslovu._NEWLINE_10. aprila 1941 so ga Nemci aretirali in nato odpeljali v Dachau, a je bil marca 1944 zaradi bolezni izpu\xc5\xa1\xc4\x8den. Vrnil se je v Maribor in se potem umaknil v Ljubljano, kamor se je 1941 \xc5\xbee umaknila njegova dru\xc5\xbeina. Decembra 1944 je bil znova aretiran in interniran v Dachau, kjer je umrl.'